Күскенсенән ултыраҡ тормош рәүешенә күскәндән һуң, торлаҡтар яйлап үҙгәрә бара. Торлаҡтарҙың тышҡы ҡиәфәте, күләме һәм урынлашыуы бик күп төрлөлөгө менән айырыла бара һәм төбәктең милли һәм мәҙәни үҙенсәлектәренә лә, уның хужаһының социаль хәленә лә бәйле. Ҡоро һәм ағасһыҙ урындарҙа балсыҡтан һуғылған, кирбес һәм саман ҡоролмалар төҙөлә. Европа һәм Азияның урманға бай райондарында бүрәнәнән ағас йорттар төҙөлә. Тәүҙә бындай йорттар бер бүлмәнән тора, һуңынан төрлө маҡсатлы бер нисә бүлмәнән торған биналар төҙөлә башлай: мәҫәлән, йоҡо, аш-һыу, ҡунаҡ бүлмәһе һ. б.